钦定古今图书集成/理学汇编/经籍典/第040卷
## 钦定古今图书集成/理学汇编/经籍典/第040卷

| 钦定古今图书集成 理学汇编 第四十卷 |

| |

钦定古今图书集成理学汇编经籍典

第四十卷目录

经籍总部纪事二

经籍典第四十卷

《后汉书循吏传》：“王景字仲通，少学《易》，遂广窥众书，又
好天文术数之事，沈深多伎艺。辟司空伏恭府。时有
荐景能理水者，永平十二年，议修汴渠，乃引见景，问
以理水形便。景陈其利害，应对敏给。帝善之。又以尝
修浚仪，功业有成，乃赐景《山海经》《河渠书》《禹贡图》。景
以为《六经》所载，皆有卜筮，作事举止，质于蓍龟，而众”
书错糅，吉凶相反。乃参纪众家数术、文书、冢宅、禁忌、
堪舆、日相之属适于事用者，集于《大衍》。元基云。
《宦者传》：“蔡伦字敬仲，始给事宫掖。元初四年，帝以经
传之文多不正定，乃选通儒谒者刘珍及博士良史
诣东观，各雠校汉家法令，伦监典其事。”

曹腾字季兴沛国谯人也。安帝时除黄门从官顺帝
在东宫邓太后以腾年少谨厚使侍太子书。

吕强字汉盛，为人清忠奉公。时宦者济阴丁肃、下邳
徐衍、南阳郭耽、汝阳李巡、北海赵祐等五人称为清
忠，皆在里巷，不争威权。巡以为诸博士试甲乙科，争
第高下，更相告言，至有行赂定兰台，漆书经字，以合
其私文者。乃白帝与诸儒共刻《五经》文于石。于是诏
蔡邕等正其文字。自后《五经》一定，争者用息。赵祐博
学多览，著作校书，诸儒称之。

《儒林传序》：“昔王莽更始之际，天下散乱，礼乐分崩，典
文残落。及光武中兴，爱好经术，未及下车，而先访儒
雅，采求阙文，补缀漏逸。先是，四方学士多怀挟图书，
遁逃林薮。自是莫不抱负坟策，云会京师。范升、陈元、
郑兴、杜林、卫宏、刘昆、桓荣之徒，继踵而集。于是立《五
经》博士，各以家法教授。《易》有施、孟、梁丘、京氏，《尚书》欧”
阳、大小夏侯，《诗》，齐、鲁、韩、毛，《礼》大小戴，《春秋》严、颜，凡十
四博士，太常差次总领焉。建武五年，迺修起太学，稽
式古典，笾豆干戚之容，备之于列；服方领、习矩步者，
委它乎其中。

初，光武迁还洛阳，其经牒秘书，载之二千馀两。自此
以后，参倍于前。及董卓移都之际，吏民扰乱，自“辟雍、
东观、兰台、石室、宣明、鸿都诸藏，典策文章，竞共割散。
其缣帛图书，大则连为帷盖，小迺制为縢囊。”及王允
所收而西者，裁七十馀乘，道路艰远，复弃其半矣。后
长安之乱，一时焚荡，莫不泯尽焉。

《文苑传》：“傅毅字式仲，少博学。建初中为兰台令史，拜
郎中，与班固、贾逵共典校书。”

黄香，字文彊，江夏安陆人也。年九岁失母，思慕憔悴，
殆不免丧，乡人称其至孝。年十二，太守刘护闻而召
之，署门下孝子，甚见爱敬。香家贫，内无仆妾，躬执苦
勤，尽心奉养，遂博学经典，究精道术，能文章，京师号
曰“天下无双，江夏黄童。”初除郎中。元和元年，肃宗诏
香诣东观读所未尝见书，所著赋、笺、奏、书、令凡五篇。
刘珍字秋孙，一名宝，南阳蔡阳人也。少好学，永初中，
为谒者仆射。邓太后诏使与校书刘𫘦𬳿马融及五
经博士校定《东观五经》、诸子传记，百家艺术，整齐脱
误，是正文字。永宁元年，太后又诏珍与𫘦𬳿作《建武
已来名臣传》，迁侍中，越骑校尉。延光四年，拜宗正。明
年，转卫尉，卒官。著《诔》《颂》《连珠》凡七篇，又撰《释名》三十
篇，以辨万物之称号云。

崔琦字子玮，济北相瑗之宗也。少游京师，以文章博
通称。所著赋、颂、铭、箴、吊、论、九咨、七言凡十五篇。
边韶字孝先，陈留浚仪人也。以文学知名，教授数百
人。韶口辩，曾昼日假卧，弟子私嘲之曰：“边孝先，腹便
便，懒读书，但欲眠。”韶潜闻之，应时对曰：“边为姓，孝为
字。腹便便，五经笥，但欲眠，思经事，寐与周公通梦，静
与孔子同意，师而可嘲，出何《典记》”，嘲者大惭。著诗、颂、
碑、铭、书、策凡五十篇。

刘梁字曼山梁宗室子孙而少孤贫卖书于市以自
资常疾世多利交以邪曲相党迺著破群论时之览
者以为“仲尼作《春秋》乱臣知惧今此论之作俗士岂
不愧心其文不存。”又著辩和同之论迺更大作讲舍
延聚生徒数百人朝夕自往劝诫身执经卷试策殿
最儒化大行此邑至后犹称其教焉。

侯瑾，字子瑜，敦煌人也。少孤贫，依宗人居。性笃学，恒
佣作为资，暮还辄㸐柴以读书。常以礼自牧，独处一
房，如对严宾焉。州郡屡召，公车在道征，并称疾不到。
作《矫世论》以讥切当时，而徙入山中，覃思著述，以莫
知于世，故作《应宾难》以自寄。又按《汉记》，撰中兴以后行事，为《皇德传》三十篇，行于世。馀所作杂文数十篇，
多亡失西河人敬其才而不敢名之皆称为“侯君”云。
高彪字义方为诸生游太学有雅才而讷于言尝从
马融欲访大义融疾不获见迺覆刺遗融书融省书
惭追谢还之彪逝而不顾后郡举孝廉试经第一除
郎中校书东观数奏赋颂奇文因事讽谏灵帝异之
时京兆第五永为都督御史使督幽州百官大会，祖
饯于长乐观。议郎蔡邕等皆赋诗，彪独作箴，邕等甚
美其文，以为莫尚也。后迁内黄令。帝敕同僚临送，祖
于上东门，诏东观画彪像以劝学者。

《方术传》：“北海王和平性好道术，自以当仙。济南孙邕
少事之，从至京师。会和平病殁，邕因葬之东陶，有书
百馀卷，药数囊，悉以送之。后弟子夏荣言其尸解，邕
乃恨不取宝书仙药焉。”

《逸民传》：“梁鸿字伯鸾，受业太学，贫而尚节介，博览无
不通，而不为章句。入霸陵山中，以耕织为业，咏诗书，
弹琴以自娱。”

高凤字文通，南阳叶人也。少为书生，家以农亩为业，
而专精诵读，昼夜不息。妻尝之田，曝麦于庭，令凤护
鸡。时天暴雨，而凤持竿诵经，不觉潦水流麦。妻还，怪
问之，凤方悟之。其后遂为名儒，乃教授业于西唐山
中。

法真字高卿，扶风郿人，南郡太守雄之子也。好学而
无常家，博通内外图典，为关西大儒。弟子自远方至
者，陈留范冉等数百人。

《列女传》：“扶风曹叔世妻者，同郡班彪之女也，名昭，字
惠班，一名姬，博学高才。世叔早卒，有节行法度。兄固，
著《汉书》，其八表及《天文志》，未及竟而卒。和帝诏昭就
东观臧书阁，踵而成之。帝数召入宫，令皇后诸贵人
师事焉，号曰大家。”每有贡献异物，辄召大家作赋颂。
及邓太后临朝，与闻政事，以出入之勤，特封子成关
内侯，官至齐相。时《汉书》始出，多未能通者。同郡马融
伏于阁下，从昭受读。后又诏融兄续继昭成之，作《女
诫》七篇，有助《内训》。马融善之，令妻女习焉。昭女妹曹
丰生，亦有才惠，为书以难之，辞有可观。昭年七十馀，
卒。所著赋、颂、铭、诔、问注、哀辞、书、论、上疏、遗令凡十六
篇，子妇丁氏为撰集之，又作《大家赞》焉。

董祀妻者，同郡蔡邕之女也，名琰，字文姬。博学有才
辨，又妙于音律。祀为屯田都尉，犯法当死，文姬诣曹
操请之。操因问曰：“闻夫人家先多坟籍，犹能忆识之
不？”文姬曰：“昔亡父赐书四千许卷，流离涂炭，罔有存
者。今所诵忆，裁四百馀篇耳。”操曰：“今当使十吏就夫
人写之。”文姬曰：“妾闻男女之别，礼不亲授。乞给纸笔”，
真草唯命。于是缮书送之。文无遗误。后感伤离乱。追
怀悲愤。作诗二章。

《博物志》：蔡邕有书万卷，汉末年，载数车与王粲。粲亡
后，相国掾魏讽谋反，粲子与焉。既被诛，邕所与粲书，
悉入粲族子叶，字长绪，即正宗父，正宗即辅嗣兄也。
初，粲与族兄凯避地荆州，依刘表。表有女，表爱粲才，
欲以妻之，嫌其形陋。周率乃谓曰：“君才过人而体躁，
非女婿才。”凯有风貌，乃妻凯，生叶，即女所生。

《三国志魏书武帝纪》注：孙盛《异同杂语》云：“太祖博览
群书，特好兵法，抄集诸家兵法，名曰《接要》。”又注：“《孙武》
十三篇，皆传于世。”

太祖拜议郎常托疾病告归乡里筑室城外。春夏习
读《书传》秋冬弋猎以自娱乐。

《袁涣传》注：《袁氏世记》曰：“布之破也，陈群父子时亦在
布之军，见太祖皆拜，涣独高揖不为礼，太祖甚严惮
之。时太祖又给众官车各数乘，使取布军中物，唯其
所欲。众人皆重载，唯涣取书数百卷，资粮而已。众人
闻之大惭，涣谓所亲曰：‘脱我以行陈，令军发，足以为
行粮而已，不以此为我有’。由是厉名也。大悔恨之。太”
祖益以此重焉。

《田畴传》：畴字子泰，右北平无终人也。好读书，善击剑。
《王修传》：袁氏政宽，在职势者多畜聚。太祖破邺，籍没
审配等家财物货以万数。及破南皮，阅修家糓不满
十斛，有书数百卷。太祖叹曰：“士不妄有名。”乃礼辟为
司空掾。

《邴原传注原别传》曰：原十一而丧父，家贫早孤。邻有
书舍，过其傍而泣。师问曰：“童子何悲？”原曰：“孤者易伤，
贫者易感。夫书者必皆有父兄者，一则羡其不孤，二
则羡其得学，心中恻然而为涕零也。”师亦哀原之言，
而为之泣曰：“欲书可耳。”答曰：“无钱资。”师曰：“童子苟有
志，我徒相教，不求资也。”于是遂就书。一冬之间，诵《孝
经》《论语》。及长，欲远游学，诣安丘孙崧。崧曰：“兖豫之士，
吾多所识，未有若君者，当以书相分。”原重其意，难辞
之。持书而别。原心以为：求师启学，志高者通，非若交
游待分而成也，书何为哉？乃藏书于家，而行单步负
笈，苦身持力。至陈留，则师韩子助。“川则宗陈仲弓，
汝南则交范孟博，涿郡则亲卢子干。归以书还孙崧，
解不致书之意。后为郡所召，署功曹主簿《管宁传》注：《傅子》曰：“胡征君怡怡无不爱也，虽仆隶必
加礼焉。外同乎俗，内秉纯絜，心非其好，王公不能屈。
年八十而不倦于书籍者，吾于胡征君见之矣。”
《王朗传》：“朗字景兴，东海郡人也。以通经拜郎中。明帝”
即位，进封兰陵侯，转为司徒。朗著《易》《春秋》《孝经》《周官
传》、奏、议、论、记，咸传于世。太和二年薨，谥曰成侯。子肃
嗣。

《王肃传》：“弘农董遇等，亦历注经传，颇传于世。”〈注〉《魏略》
曰：“遇字季直，性质讷而好学。兴平中，关中扰乱，与兄
季中依将军叚煨，采梠负贩，而常挟持经书，投闲习
读。其兄笑之，而遇不改。及建安初，王纲小设，郡举孝
廉，稍迁黄门侍郎。是时，汉帝委政太祖，遇旦夕侍讲，
为天子所爱信。明帝时，入为侍中、大司农，数年病亡。”
初，遇善治《老子》，为《老子》作训注，又善《左氏传》，更为作
朱墨别异。人有从学者，遇不肯教，而云：“必当先读百
遍，而义自见。”从学者云：“‘苦渴无日’。遇言：当以三馀。”或
问三馀之意，遇言：“冬者岁之馀，夜者日之馀，阴雨者
时之馀也。”由是诸生少从遇学，无传其朱墨者。
《王肃传注》：“薛夏，字宣声，天水人也。博学有才，文帝嘉
其才。黄初中，为秘书丞。帝每与夏推”论《书》《传》，未尝不
终日也。每呼之不名，而谓之“薛君。”

《刘放传注》：《资别传》曰：“资字彦龙，幼而岐嶷。三岁丧二
亲，长于兄嫂。讲业太学，博览传记。同郡王允一见而
奇之。”

《苏则传》注：《魏略》曰：“则世为著姓，隐于郡南太白山中，
以书籍自娱。”

《杜畿传》注：《杜氏新书》曰：“宽字务叔，敏而好古。少长京
师，而笃志博学，绝于世务。其意欲探赜索隐，由此显
名。年四十二而卒。经传之义，多所论驳，草创未就。”
《任城威王彰传》：“彰字子文，少善射御，膂力过人，手格
猛兽，不避险阻。数从征伐，志意慷慨。太祖抑之曰：‘汝
不念读书，慕圣道，而好乘汗马击剑，此一夫之用，何
足贵也’！”课彰读《诗》《书》。彰谓左右曰：“丈夫一为卫、霍，将
十万骑驰沙漠，立功建号，何能作博士邪？”

《陈思王植传》：“植字子建。年十岁馀，诵读诗论及辞赋
数十万言，善属文。”

《中山恭王衮传》：“衮少好学，年十馀岁能属文，每读书
文学，左右常恐以精力为病，数谏止之。然性所乐，不
能废也。每兄弟游娱，衮独谭思经典文学。防辅相与
言曰：‘受诏察公举错，有过当奏，及有善亦宜以闻，不
可匿其美也’。遂共表称陈衮美。衮闻之，大惊惧，责让
文学曰：‘修身自守，常人之行耳。诸君乃以上闻，适所’”
以增其负累也。且如有善。何患不闻。而遽共如是。是
非益我者。其诫慎如此。

《王粲传》：“粲字仲宣，献帝西迁，粲徙长安，左中郎将蔡
邕见而奇之。时邕才学显著，贵重朝廷，常车骑填巷，
宾客盈坐，闻粲在门外，倒屣迎之。粲至，年既幼弱，容
状短小，一坐尽惊。邕曰：‘此王公孙也，有异才，吾不如
也。吾家书籍文章，尽当与之。初粲与人共行，读道边
碑，人问曰：‘卿能暗诵乎’？曰：‘能’。因使背而诵之，不失一’”
字。观人围棋局坏，粲为覆之。棋者不信，以帊盖局，使
更以他局为之，用相比较，不误一道。其强记默识如
此。性善算，作算术略尽其理。善属文，举笔便成，无所
改定，时人常以为宿构，然正复精意覃思，亦不能加
也。著诗赋、论议垂六十篇。

《王粲传》注华峤《汉书》曰：“应玚祖奉，字世叔，才敏善讽
诵，故世称应世叔。读书，五行俱下，著《后序》十馀篇，为
世儒者。”

《刘劭传》：“劭字孔才，黄初中为尚书郎、散骑侍郎，受诏
集五经群书，以类相从，作《皇览》。明帝即位，拜骑都尉，
与议郎庾嶷、荀诜等定科令，作新律十八篇，著《律略
论》。正始中，执经讲学，赐爵关内侯。凡所撰述、法、论、人
物志之类百馀篇。”

《刘劭传》注“《先贤行状》曰：‘缪斐，字文雅，该览经传，事亲
色养，征博士’。”

仲长统，著《昌言》。〈注〉袭撰《统昌言表》称“统字公理，少好
学，博涉书记，赡于文辞。”

《魏略》曰：苏林字孝友，博学，多通古今字指，凡诸书传
文间危疑，林皆释之。建安中，为五官将，文学甚见礼
待。黄初中，为博士给事中。文帝作《典论》，所称苏林者
是也。

《庐江何氏家传》曰：明帝时有谯人胡康，年十五，以异
才见送。又陈损益求试剧县，诏特引见，众论翕然，号
为神童。诏付秘书，使博览典籍。帝以问秘书丞何祯：
“康才何如？”祯答曰：“康虽有才，性质不端，必有负败。”后
果以过见谴。

《杨俊传》：“俊字季才，避地并州。本郡王象，少孤特，为人
仆隶。年十七八，见使牧羊，而私读书，因被棰楚。俊嘉
其才质，即赎象著家，聘娶立屋，然后与别。”〈注〉《魏略》曰：
诏撰《皇览》，使象领秘书监，象从延康元年始撰集，数
岁成，藏于秘府，合四十馀部，部各有数十篇，通合八百馀万字。

《王昶传》：“乐安任昭先，淳粹履道，内敏外恕。”〈注〉昭先名
嘏，《别传》曰：“嘏八岁丧母，号泣不绝声，以至性见称。年
十四始学，疑不再问。三年中，诵《五经》，皆究其义，兼包
群言，无不综览。”

《锺会传注》。会时遭所生母丧，其母传曰：夫人性矜严，
明于教训。会虽童稚，勤见规诲。年四岁，授《孝经》；七岁，
诵《论语》；八岁，诵《诗》；十岁，诵《尚书》；十一，诵《易》；十二，诵《春
秋左氏传》《国语》；十三，诵《周礼》《礼记》；十四，诵成侯《易记》。
十五，使入太学，问四方奇文异训，谓会曰：“学猥则倦，
倦则意怠。吾惧汝之意怠，故以渐训汝，今可以独学
矣。”雅好书籍，涉历众书，特好《易》《老子》每读《易》，孔子说
“鸣鹤在阴，劳谦君子，藉用白茅，不出户庭”之义，每使
会反复读之，曰：“《易》三百馀爻，仲尼特说此者，以谦恭
慎密，枢机之发，行己至要，荣身所由故也。顺斯术已
往，足为君子矣。”

《管辂传注别传》曰：辂父为琅琊即丘长。时年十五，来
至官舍读书，始读《诗》《论语》及《易》本，便开渊布笔，辞义
斐然。单子春欲得见辂，辂父即遣造之。子春曰：“吾欲
与卿旗鼓相当。”辂言：“始读《诗》《论》《易》本，学问微浅，未能
上引圣人之道，陈秦、汉之事，但欲论金、木、水、火、土、鬼
神之形状耳。”于是唱大论之端，遂经于阴阳，文采葩
流，枝叶横生，少引圣籍，多发天然。

《蜀书秦宓传》：“宓字子敕，少有才学。广汉太守夏侯纂
请宓为师友祭酒，领五官掾，称曰：‘仲父宓称疾卧在
茅舍。纂将功曹古朴、主簿王普厨膳，即宓第宴谈，宓
卧如故。纂问朴曰：‘至于贵州养生之具，实绝馀州矣。
不知士人何如馀州也’？朴对曰：‘乃自先汉以来，其爵
位者或不如馀州耳。至于著作，为世师式，不负于馀’’”
州也。严君平见黄、老作《指归》，扬雄见《易》作《太元》，见《论
语》作《法言》，司马相如为武帝制封禅之文，于今天下
所共闻也。

《向朗传》：“朗字巨达，初朗少时，虽涉猎文学，然不治素
检，以吏能见称。自去长史，优游无事，垂三十年，乃更
潜心典籍，孜孜不倦。年逾八十，犹手自校书，刊定谬
误，积聚篇卷，于时最多。开门接宾，诱纳后进，但讲论
古义，不干时事，以是见称。上自执政，下及童冠，皆敬
重焉。”

《孟光传》：“光字孝裕，河南洛阳人，汉太尉孟郁之族。灵
帝末，为讲部吏。献帝迁都长安，遂逃入蜀，刘焉父子
待以客礼，博物识古，无书不览，尤锐意三史，长于汉
家旧典，好《公羊春秋》而讥呵《左氏》。每与来每争此二
义，光常𫍢𫍢讙咋。先主定益州，拜为议郎，与许慈等
并掌制度。后进文士，秘书郎，却正，数从光谘访。光问”
太子所习读，并其性情好尚，正答曰：“奉亲虔恭，夙夜
匪懈，有古世子之风。接待群僚，举动出于仁恕。”光曰：
“如君所道，皆家户所有耳。吾今所问，欲知其权略智
调何如也。储君读书，宁当效吾等竭力博识，以待访
问，如博士探策讲试，以求爵位邪？当务其急者。”正深
谓光言为然。

《尹默传》：“默字思潜，梓潼涪人也。益部多贵今文而不
崇章句，默知其不博，乃远游荆州，从司马德操、宋仲
子等受古学，皆通诸经史。”

《李譔传》“撰字钦仲，梓潼涪人也。父仁，字德贤，与同县
尹默俱游荆州，从司马徽、宋忠等学。撰具传其业。又
从默讲论义理，《五经》、诸子无不该览。著《古文易》《尚书》
《毛诗》《三礼》《左氏传》《太元指归》，皆依准贾、马，异于郑、元，
与王氏殊隔。初不见其所述，而意归多同。景耀中卒。”
时又有汉中陈术，字申伯，亦博学多闻，著《释问》七篇，
《益都耆旧传》及志。位历三郡太守。

《张裔传》：“裔字君嗣，治《公羊春秋》，博涉史汉。汝南许文
休入蜀，谓裔干理敏捷，是中夏锺元常之伦也。”
《谯周传》：“周字允南，幼孤，与母兄同居，既长，耽古笃学，
家贫未尝问产业，诵读典籍，欣然独笑，以忘寝食。研
精六经，尤善书札，颇晓天文，而不以留意。诸子，文章
非心所存，不悉遍视也。后迁光禄大夫，位亚九列。周
虽不”与政事，以儒行见礼，时访大议，辄据经以对，而
后生好事者亦咨问所疑焉。凡所著述，撰《定法训》《五
经论》《古史考书》之属百馀篇。

《谯周传注》《华阳国志》曰：“文立，字广休，少治《毛诗》《三礼》，
兼通群书。刺史费袆命为从事，章奏诗、赋、论、颂凡数
十篇。”

《益部耆旧传》：“任安，广汉人。少事杨厚，究极图籍，游览
京师，还家教授，与董抉俱以学行齐声。”

《吴书嗣主孙休传》：“休字子烈，锐意于典籍，欲毕览百
家之言，尤好射雉。春夏之间，当晨出夜还，唯此时舍
书。休欲与博士祭酒韦曜、博士盛冲讲论道艺，曜、冲
素皆切直，布恐入侍发其阴失，令己不得专，因妄饰
说以拒遏之。休答曰：‘孤之涉学，群书略遍，所见不少
也。其明君暗主，奸臣贼子，古今贤愚，成败之事，无不
览也。今曜等入，但欲与论讲书耳，不为从曜等始更受学也。纵复如此，亦何所损。君特以曜等恐道臣下
奸变之事，以此不欲令入耳。如此之事，孤已自备之，
不须曜等然后乃解也。此都无所损，君意特有所忌
故耳’。”布得诏陈谢，重自序述，又言惧妨政事。休答曰：
“书籍之事，患人不好，好之无伤也。此”无所为非，而君
以为不宜，是以孤有所及耳。政务学业，其流各异，不
相妨也。

《刘繇传》注《续汉书》曰：繇祖父本师受经传，博学群书，
号为通儒，举贤良方正。宠字祖荣，受父业，以经明行
修，举孝廉。

《吴宗室传》：“瑜字仲异，济阴人。马普笃学好古，瑜厚礼
之，使二府将吏子弟数百人就受业，遂立学官，临飨
讲肄。是时诸将皆以军务为事，而瑜好乐坟典，虽在
戎旅，诵声不绝。”

《张昭传》：“昭字子布，少好学，博览众书，与琅琊赵昱、东
海王朗俱发名友善。弱冠察孝廉不就。与朗共论旧
君讳事，州里才士陈琳等皆称善之。”

《顾雍传》：“雍长子卲，字孝则，博览书传，好乐人伦。少与
舅陆绩齐名，而陆逊张敦、卜静等皆亚焉。”

《步骘传》：“骘字子山，避难江东，单身穷困，以种瓜自给，
昼勤四体，夜诵经传。赤乌九年，代陆逊为丞相，犹诲
育门生，手不释书，被服居处，有如儒生。”

《严畯传》：“畯字曼才，彭城人也。少耽学，善《诗》《书》《三礼》，又
好《说文》。避乱江东，与诸葛瑾、步骘齐名。著《孝经传》《潮
水论》。又与裴元、张承论、管仲、季路，皆传于世。”

《阚泽传》：“泽字德润，会稽山阴人也。家世农夫，至泽好
学，居贫无资，常为人佣书以供纸笔。所写既毕，诵读
亦遍，追思论讲，究览群籍，兼通历数，由是显名。赤乌
五年，拜太子太傅，领中书如故。泽以经传文多，难得
尽用，乃斟酌诸家，刊约礼文及诸注说，以授二宫，为
制行出入及见宾仪。又著乾象历注，以正时日。每朝”
廷大议，经典所疑，辄谘访之。以儒学勤劳，封都乡侯。
《薛综传》：综字敬文，沛郡竹邑人也。黄龙三年，建昌侯
虑为镇军大将军，屯半州，以综为长史。外掌众事，内
授书籍。凡所著述诗赋难论数万言，名曰“私载。又定
《五宗图述》《二京解》，皆传于世。”

《鲁肃传》注《吴书》曰：“肃为人方严，寡于玩饰，内外节俭，
不务俗好。治军整顿，禁令必行，虽在军阵，手不释卷。
又善谈论，能属文辞。”

《吕蒙传》注《江表传》曰：初，权谓蒙及蒋钦曰：“卿今并当
涂掌事，宜学问以自开益。”蒙曰：“在军中常苦多务，恐
不容复读书。”权曰：“孤岂欲卿治经为博士邪？但当令
涉猎见往事。卿言多务，孰若孤？孤少时，历《诗》《书》《礼记》
《左传》《国语》，惟不读《易》。至统事以来，省三史诸家兵书，
自以为大有所益。如卿二人，意性朗悟，学必得之，宁”
当不为乎！宜急读《孙子》《六韬》《左传》《国语》及《三史》。孔子
言终日不食，终夜不寝，以思无益，不如学也。光武当
兵马之务，手不释卷，孟德亦自谓老而好学，卿何独
不自勉勗耶！蒙始学笃志不倦，其所览见旧儒不胜。
权常叹曰：“人长而进益，如吕蒙、蒋钦，盖不可及也。富
贵荣显，更能折节好学，耽悦书传，并作国士，不亦休
乎。”

《黄盖传》注《吴书》曰：“盖少孤，婴丁凶难，辛苦备尝，然有
壮志，虽处贫贱，不自同于凡庸，常以负薪馀闲学书
疏，讲兵事。”

《虞翻传》：“翻字仲翔，与少府孔融书，并示以所著《易注》。
融答书曰：‘闻延陵之礼乐，睹吾子之治《易》，乃知东南
之美者，非徒会稽之竹箭也。又睹象云物，察应寒温，
原其祸福，与神合契，可谓探赜穷通者也’。又为《老子》
《论语》《国语训注》，皆传于世。”

《吴主五子传》：“孙和字子孝，年十四，为置宫卫，使中书
令阚泽教以书艺，好学下士，甚见称述。”

《陆凯传》：“凯字敬风，黄武初，拜建武都尉领兵，虽统军
众，手不释书。好《太元论》，演其意以筮，辄验。”

《华核传》：“核字永先，以文学为秘府郎，迁中书丞，后迁
东观令，领右国史。核上疏辞让，皓答曰：‘得表以东观
儒林之府，当讲校文艺，处定疑难。汉时皆名学硕儒，
乃任其职，乞更选英贤，闻之以卿研精坟典，博览多
闻，可谓悦礼乐敦诗书者也。当飞翰骋藻，光赞时事，
以越扬班张蔡之畴，勿复纷纷’。”

《晋书宣穆张皇后传》：“后讳春华，河内平皋人也。宣帝
初辞魏武之命，托以风痹，尝暴书，遇暴雨，不觉自起
收之。家惟有一婢见之，后乃恐事泄致祸，遂手杀以
灭口，而亲自执爨。帝由是重之。”

《郑冲传》：“冲字文和，荥阳开封人也。起自寒微，卓尔立
操，清恬寡欲，耽玩经史，遂博究儒术及百家之言。嘉
平三年，拜司空及高贵乡公讲《尚书》，冲执经亲授，与
侍中郑小同俱被赏赐。初冲与孙邕、曹羲、荀𫖮、何晏
共集《论语》诸家训注之善者，记其姓名，因从其义，有
不安者，辄改易之，名曰《论语集解》。成，奏之魏朝，于今”
传焉《何遵传》：“遵子嵩，字泰基，宽弘爱士，博观坟籍。”

《裴秀传》：楷字叔则。风神高迈，容仪俊爽，博涉群书，特
精理义，时人谓之“玉人。”又称“见裴叔则如玉山照映
人也。”

《宗室传》：“安平献王孚，字叔达，温厚谦让，博涉经史。”
《宣五王传》：“扶风武王骏，字子臧，幼聪惠，年五六岁能
书疏，讽诵经籍，见者奇之。少好学，能著论，与荀𫖮论
仁孝先后，文有可称。”

《文六王传》：“齐献王攸，字大猷，少而岐嶷，及长，清和平
允，亲贤好施。爱经籍，能属文，善尺牍，为世所楷。才望
出武帝之右。宣帝每器之，就人借书，必手刊其谬，然
后反之。”

《张华传》：“华字茂先，学业优博，辞藻温丽，朗赡多通，图
纬方伎之书，莫不详览。性好人物，诱进不倦。至于穷
贱候门之士，有一介之善者，便咨嗟称咏，为之延誉。
雅爱书籍，身死之日，家无馀财，惟有文史，溢于机箧。
尝徙居载书三十乘，秘书监挚虞撰定官书，皆资华
之本，以取正焉。天下奇秘，世所希有者，悉在华所。由”
是“博物洽闻，世无与比。”

《王沉传》：“沉字处道，少孤好书，善属文。时魏高贵乡公
好学有文才，引沉及裴秀数于东堂讲䜩属文，号沉
为文籍先生。”

《荀勗传》：“勗字公曾。武帝受禅，拜中书监，加侍中，领著
作，与贾充共定律令，俄领。”书监与中书令张华依
刘向《别录》，整理记籍。咸宁初，得汲郡冢中古文《竹书》，
诏勗撰次之，以为《中经》，列在秘书。

《冯𬘘传》：“𬘘字少胄，少博涉经史，识悟机辨。”

《贾充传》：“模字思范。有志尚，颇览载籍，而沉深有智算，
确然难夺，深为充所信爱。”

《刘寔传》：“寔字子真，少贫甚，卖牛衣以自给。然好学，手
约绳，口诵书，博通古今。自少及老，笃学不倦，虽居职
务，卷不离手。寔弟智，字子房，贞素有兄风。少贫窭，每
负薪自给，诵读不辍，竟以儒行称。”

《唐彬传》：“彬字儒宗，少便弓马，好游猎，晚乃敦悦经史。”
《卢钦传》：“钦字子若，世以儒业显。钦清澹有远识，笃志
经史。”

《王濬传》：“濬字士治，弘农湖人也。家世二千石，濬博涉
坟典，美姿貌，不修名行，不为乡曲所称。晚乃变节，疏
通亮达，恢廓有大志。”

《华表传》：“恒字敬则，博学以清素为称，尚武帝女荥阳
公主。恒清恪俭素，虽居显列，常布衣蔬食，年老弥笃。
死之日，家无馀财，唯有书数百卷，时人以此重之。”
《傅元传》：“元字休奕，少时避难于河内，专心诵学。后虽
显贵，而著述不废，撰论经国九流及三史故事，评断
得失，各为区例，名为《傅子》。为内外中篇，凡有四部六
录”，合百四十首，数十万言，并文集百馀卷，行于世。元
初作《内篇》成，子咸以示司空王沉。沉与元书曰：“省足
下所著书，言富理济，经纶政体，存重儒教，足以塞杨、
墨之流，遁齐孙、孟于往代。每开卷，未尝不叹息也。不
见贾生，自以过之，乃今不及，信矣。”

《阎缵传》：“缵字续伯，巴西安汉人也。侨居河南新安。少
游英豪，多所交结。博览坟典，该通物理。”

《阮籍传》：“籍字嗣宗，容貌瓌杰，志气宏放。或闭户视书，
累月不出。或登临山水，经日忘归。博览群籍，嗜酒能
啸，族兄文业每叹服，以为胜己。”

《嵇康传》：康字叔夜。学不师受，博览无不该通。尝遇王
烈，共入山，于石室中见一卷素书，遽呼康往取，辄不
复见。烈叹曰：“叔夜志趣非常，而辄不遇，命也。”

《曹志传》：“志字允恭，少好学，以才行称。为乐平太守，迁
章武赵郡太守。虽累郡职，不以政事为意，昼则游猎，
夜诵诗书，当时见者未能审其量也。”

《庾峻传》：“峻字山甫。少好学，有才思。时重庄老而轻经
史。峻惧雅道陵迟，乃潜心儒典。”

《皇甫谧传》：“‘谧字士安，出后叔父，徙居新安。年二十不
好学，游荡无度，或以为痴。尝得瓜果，辄进所后叔母
任氏。任氏曰：《孝经》云：‘三牲之养，犹不为孝’。汝今年馀
二十，目不存教，心不入道，无以慰我’。因叹曰：‘昔孟母
三徙以成仁，曾父烹豕以存教，岂我居不卜邻，教有
所阙，何尔鲁钝之甚也？修身笃学，自汝得之，于我何
有’。”因对之流涕。谧乃感激，就乡人席坦受书，勤力不
怠。居贫，躬自稼穑，带经而农，遂博综典籍百家之言，
沈静寡欲，有高尚之志，自号元晏先生。后得风痹疾，
犹手不辍卷，耽翫典籍，忘寝与食，时人谓之书淫。
《束晳传》：晳字广微，博学多闻，与兄璆俱知名，少游国
学，或问博士曹志曰：当今好学者谁乎？《志》曰：“阳平束
广微好学不倦，人莫及也。”转佐著作郎，撰《晋书帝纪》
十志。迁转博士，著作如故。初，太康二年，汲郡人不准
盗发魏襄王墓，或言安釐王冢得竹书数十车。其《纪
年》十三篇，记夏以来至周幽王为犬戎所灭，以事接
之。三家分，仍述魏事，至安釐王之二十年。盖魏国之
史书，大略与《春秋》皆多相应。其中《经》《传》大异，则云“夏年多，殷益干启位，启杀之。太甲杀伊尹，文丁杀季历。”
自周受命，至穆王百年，非穆王寿百岁也。幽王既亡，
有共伯和者，摄行天子事，非二相共和也。其《易经》二
篇，与《周易》上、下经同。《易繇阴阳卦》二篇，与《周易》略同，
繇辞则异。卦下《易经》一篇，似《说卦》而异。《公孙段》二篇，
公孙段与邵陟论易。《国语》三篇，言楚晋事，名三篇，似
礼记，又似《尔雅》《论语》；《师春》一篇，书《左传》诸卜筮，师春
似是造书者姓名也。《琐语》十一篇，诸国卜梦妖怪相
书也。《梁丘藏》一篇，先叙魏之世数，次言丘藏金玉事。
《缴书》二篇，论弋射法。《生封》一篇，帝王所封。《大历》二篇，
邹子谈天类也。《穆天子传》五篇，言周穆王游行四海，
见帝台西王母图，诗一篇，画赞之属也。又《杂书》十九
篇，周食田法。《周书》，论楚事，周穆王美人盛姬死事，大
凡七十五篇。七篇简书折坏，不识名题。冢中又得铜
剑一枚，长二尺五寸，漆书皆科斗字。初发冢者，烧策
照取宝物。及官收之，多烬简断札，文既残缺，不复诠
次。武帝以其书付秘书，校缀次第，寻考指归，而以今
文写之。晳在著作，得观《竹书》，随疑分释，皆有义证。晳
才学博通，所著《三魏人士传》《七代通纪》《晋书纪志》，遇
乱亡失，其《五经通论》《发蒙记》《补亡》诗文集数十篇，行
于世云。

《王接传》：接字祖游，父蔚，世修儒史之学。接幼丧父，哀
毁过礼，及母终，柴毁骨立，居墓次积年，备览众书，多
出异义。接学虽博通，特精《礼传》，常谓《左氏》辞义赡富，
自是一家书，不主为经发。《公羊》附经立传，经所不书，
传不妄起，于文为俭，通经为长。任城何休训释甚详，
而黜周王鲁，大体乖碍。且志通《公羊》，而往往还为《公
羊》疾病。接乃更注《公羊春秋》，多有新义。时秘书丞卫
恒考正《汲冢书》，未讫而遭难。佐著作郎束晳述而成
之，事多证异义。时东莱太守陈留王庭坚难之，亦有
证据。晳又释难，而庭坚已亡。散骑侍郎潘滔谓接曰：
“卿才学理议，足解二子之纷，可试论之。”接遂详其得
失，挚虞、谢衡皆博物多闻，咸以为允。当。又撰列〈一作烈〉
《女后传》七十二人，杂论议诗赋碑颂驳难十馀万言，
丧乱尽失。长子愆期缘父本意，更注《公羊》，又集《列女
后传》云。

《陆机传》：“喜字恭仲，好学有才思，尝为自叙其略曰：刘
向省《新语》而作《新序》，桓谭咏《新序》而作《新论》，余不自
量，感子云之《法言》而作《言道》，睹贾子之美才而作《访
论》，观子政《洪范》而作《古今历览》，蒋子通万机而作《审
机》，读《幽通》，思元《四愁》而作《娱宾九思》，真所谓忍愧者
也。其书近百篇，吴平又作《西州清论》传于世，借称诸
《葛孔明》”以行其书也。

《刘乔传》：“耽字敬道。少有行检，以义尚流称，为宗族所
推。博学，明习《诗》《礼》三史。”

柳字叔惠，有名誉。时右丞傅迪好广读书而不解其
义。柳云：“卿读书多而无所解，可谓《书麓》矣。”

《索靖传》：“靖字幼安。少有逸群之量，该博经史，兼通内
纬。”

《祖逖传》：“逖字士稚，性豁荡，不修仪检。年十四五，犹未
知书，诸兄每忧之。后乃博览书记，该涉古今，往来京
师，见者谓逖有赞世才。”

纳字士言，最有操行，能清言，文义可观。闲居但清谈，
披阅文史而已。

《邵续传》：“续字嗣祖，朴素有志烈，博览经史，善谈理义，
妙解天文。”

《王导传》：“导字茂弘，时中兴草创，未置吏官，导始启立，
于是典籍颇具。”

珣字元琳。时帝雅好典籍，珣与殷仲堪、徐邈、王恭、郗
恢等并以才学文章见昵于帝。

《郄鉴传》：“鉴字道徽，高平金乡人，汉御史大夫虑之元
孙也。少孤贫，博览经籍，躬耕陇亩，吟咏不倦，以儒雅
著名。”

《纪瞻传》：“瞻字思远，性静默，少交游。好读书，或手自抄
写，凡所著述诗赋笺表数十篇。”

《贺循传》：“循字彦先，少玩篇籍，善属文，博览众书，有知
人之鉴。”

《刁协传》：“协字元亮，少好经籍，博闻彊记。时朝廷草创，
宪章未立，朝臣无习旧仪者。协久在中朝，谙练旧事，
凡所制度，皆禀于协，深为当时所称许。”

《甘卓传》：“卓字季思，拜豫章太守，迁湘州刺史。精加隐
括，备礼举桂阳谷，俭为秀才，辞不获命，州厚礼遣之。
诸州秀才闻考试，皆惮不行，惟俭一人到台，遂不复
策试。俭耻其州少士，乃表求试，以高第除中郎。俭少
有志行，寒苦自立，博涉经史。于时南土凋荒，经籍道
息，俭不能远求师友，唯在家研精。虽所得实深，未有”
名誉，又耻衒耀。取达遂归，终身不仕。

《郭璞传》：“璞字景纯，好经术，博学有高才，而讷于言论，
词赋为中兴之冠。好古文奇字，妙于阴阳算历。有郭
公者，客居河东，精于卜筮，璞从之受业。公以青囊中
书九卷与之，由是遂洞五行、天文、卜筮之术，攘灾转祸，通致无方，虽京房、管辂不能过也。璞门人赵载尝
窃青囊书，未及读而为火所焚。璞撰前后筮验六十”
馀事，名为《洞林》。又抄京、费诸家要最，更撰《新林》十篇，
《卜韵》一篇，注释《尔雅》，别为《音义图谱》。又注《三苍》《方言》
《穆天子传》《山海经》及《楚辞》《子虚》《上林赋》数十万言，皆
传于世。所作诗赋诔颂亦数万言。

《葛洪传》：“洪字稚川，少好学，家贫，躬自伐薪以贸纸笔，
夜辄写书诵习，遂以儒学知名。为人木讷，不好荣利，
闭门却扫，未尝交游于馀杭山。见何幼道、郭文举，目
击而已。时或寻书问义，不远数千里，崎岖冒涉，期于
必得。遂究览典籍，尤好神仙导养之法。凡所著撰，皆
精核是非，而才章富赡，在山积年，优游闲养，著述不”
辍，凡内外一百一十六篇，自号《抱朴子》，因以名书。其
馀所著碑诔诗赋百卷，移檄章表三十卷，《神仙良吏》
《隐逸、集异》等传各十卷。又抄五经、史、汉百家之言，方
技杂事三百一十卷，《金匮药方》一百卷，《肘后要急方》
四卷。洪博闻深洽，江左绝伦，著述篇章，富于班、马。又
精辨元颐，析理入微。

《桓彝传》：“石秀幼有令名，风韵秀彻，博涉群书。常独处
一室，简千应接，时人方之庾纯。”

《王湛传》：“承字安期，东海王越镇许以为记室参军，迁
东海太守。政尚清净，不为细察。有犯夜者，为吏所拘，
承问其故，答曰：‘从师受书，不觉日暮’。”承使吏送令归
家。

《范汪传》：“汪字元平，少孤贫，六岁依外家庾氏，长好学，
外氏家贫，无以资给，汪乃庐于园中，布衣蔬食，然薪
写书，写毕，诵读亦遍，遂博学多通，善谈名理。”

《蔡谟传》：“谟字道明，少好学，博涉书记，为邦族所重。”
《司马彪传》：“彪字绍统，高阳王睦之长子也。出后宣帝
弟敏少笃学不倦，然好色薄行，为睦所责，故不得为
嗣，虽名出继，实废之也。彪由此不交人事，而专精学
习，故得博览群籍。”

《虞预传》：“预字叔宁，少好学，有文章，雅好经史，憎疾元
虚。著《晋书》四十馀卷，《会稽典录》二十篇，《诸虞传》十二
篇，皆行于世。所著诗赋碑诔论难数十篇。”

《干宝传》：“宝字令升，少勤学，博览书记，以才器召为著
作郎。平杜弢有功，赐爵关内侯。中兴草创，未置史官，
中书监王导上疏，宜建立国史，撰集帝纪，宜备史官。
敕佐著作郎干宝等渐就撰集。元帝纳焉。宝于是始
领国史，迁散骑常侍，著《晋纪》，自宣帝迄于愍帝，五十
三年，凡二十卷奏之。其书简略，直而能婉，咸称良史。”
性好阴阳术数，留思京房、《夏侯胜》等传。撰集古今神
祇灵异，人物变化，名为《搜神记》，凡二十卷，以示刘惔，
惔曰：“卿可谓鬼之董狐。”宝既博采异同，遂混虚实，因
作序以陈其志。宝又为《春秋左氏义外传》，注《周易》《周
官》凡数十篇，及杂文集皆行于世。

《邓粲传》：“粲以父骞有忠信言而世无知者，乃著《元明
纪》十篇，注《老子》，并行于世。”

《谢沉传》：“沉字行思。少孤，事母至孝。博学多识，明练经
史。闲居养母，不交人事。耕耘之暇，研精坟籍。康帝即
位，朝议疑七庙迭毁，乃以太学博士征，以质疑滞。以
母忧去职。服阕，除尚书度支郎。何充、庾冰并称沉有
史才，迁著作郎。撰《晋书》三十馀卷。会卒，时年五十二。
沉先著《后汉书》百卷，及《毛诗》《汉书外传》，所著述及诗”
赋文论，皆行于世。其才学在虞预之右云。

《徐广传》：“广字野民，东筦姑幕人，侍中邈之弟也。世好
学，至广尤为精纯，百家数术，无不研览。孝武世，除秘
书郎，典校秘书省。义熙初，奉诏撰车服仪注，封乐成
侯，转员外散骑常侍，领著作尚书。奏宜敕广撰国史，
成《晋纪》凡四十六卷。性好读书，老犹不倦。”

《袁瓌传》：“瓌字山甫。时丧乱之后，礼教陵迟，瓌上疏曰：
臣闻先王之教也，崇典训以弘远代，明礼乐以流后
生，所以导万物之性，畅为善之道也。宗周既兴，文史
载焕，故延州聘鲁，闻雅而叹；韩起适鲁，观易而美。何
者？立人之道，于斯为首。孔子恂恂，以教洙泗，孟轲系
之，诲诱无倦。是以仁义之声，于今犹存；礼让之节，时”
或有之。畴昔皇运陵替，丧乱屡臻，儒林之教渐颓，庠
序之礼有阙，国学索然，坟籍莫启。有心之徒，抱志无
由。昔魏武帝身亲介胄，务在武功，犹尚废鞍览卷，投
戈吟咏。况今陛下以圣明临朝，百官以虔恭莅事，朝
野无虞，江外谧静。如之何泱泱之风，漠然无闻；洋洋
之美，坠于圣世乎？古人有言：“《诗》《书》，义之府，《礼》《乐》德之
则。实宜留心经籍，阐明学义，使讽诵之音，盈于京室。
味道之贤，是则是咏，岂不盛哉！”疏奏，帝从之。

《张轨传》：“轨子寔，字安逊。轨卒，州人推寔摄父位。愍帝
因下策增位三等，赐帛四十匹，遣督护王该送诸郡
贡计，献名马方珍，经史图籍于京师。帝嘉之。”

《孝友传》：“刘殷字长盛，有七子，五子各授一经，一子授
太史公，一子授《汉书》，一门之内，七业俱兴，北州之学，
殷门为盛。”

《忠义传》：“刘敏元字道光，厉己修学，潜心《易》《太元》不好读史，常谓同志曰：‘诵书当味义根，何为费功于浮词
之文？易者，义之源，太元，理之门。能明此者，即吾师’。”
《良吏传》：“鲁芝字世英，扶风郿人也。世有名德，为西川
豪族。父为郭汜所害。芝襁褓流离，年十七乃移居雍，
耽思坟籍。”

吴隐之字处默美姿容善谈论博涉文史以儒雅标
名。

《儒林传》：“范平字子安，研览坟素，遍该百氏，姚信、贺卲
之徒皆从受业。太康中，频征不起，年六十九卒，有诏
追加谥号曰文贞先生，贺循勒碑纪其德行。三子奭、
咸、泉，并以儒学至大官。泉子蔚，关内侯。家世好学，有
书七千馀卷，远近来读者恒百馀人，蔚为办衣食。
虞喜字仲宁，公车征拜博士，不就。太宁中，与临海任
旭”俱以博士征，不就。复下诏曰：“任旭、虞喜，研精坟典，
居今行古，志操足以励俗，博学足以明道，其更以博
士征之。”喜辞疾不赴。喜专心经传，兼览谶纬，乃著《安
天论》以难浑、盖，又释《毛诗略》，注《孝经》，为《志林》三十篇，
凡所注述数十万言，行于世。

范隆，字元嵩，并州人。生而父亡，年四岁又丧母。疏族
范广愍而养之，迎归教书，为立祠堂。隆好学修谨，奉
广如父。博通经籍，无所不览，不应州郡之命，昼勤耕
稼，夜诵书典，颇习秘历阴阳之学。知“并州将有氛祲
之祥，故弥不复出。”

杜夷字行齐世以儒学称夷恬泊不营产业博览经
籍百家之书算历图纬靡不毕究。

徐苗字叔胄与弟贾就博士济南宋钧受业遂为儒
宗作五经同异评。又依道家著元微论前后所造数
万言皆有义味。

范宣字宣子少尚隐遁加以好学手不释卷以夜继
日遂博综众书。

续咸字孝宗。性孝谨敦重，履道贞素，专《春秋》郑氏《易》，
博览群言高才善文论。又修陈杜律，明达刑书著“《远
游志》《异物志》《汲冢古文释》皆十卷行于世。”

孔衍字舒元少好学经学深博。又练旧典朝仪轨制
皆取正焉衍虽不以文才著称而博览过于贺循凡
所撰述百馀万言。

《王欢传》：“欢字君厚，安贫乐道，专精耽学，不营产业，常
丐食诵诗，虽家无斗储，意怡怡如也。其妻患之，或焚
毁其书而求改嫁，欢笑而谓之曰：‘卿不闻朱买臣妻
耶’？”时闻者多哂之。

韦𫍲字宪道雅好儒学于群言秘要之义无不综览
著伏林三千馀言遂演为典林二十三篇凡所述作
及集记世事数十万言皆深博有才义。

《文苑传》：“成公绥字子安，幼而聪敏，博涉经传，征为博
士，历秘书郎。”

左思字太冲秘书监贾谧诛退居宜春里专意典籍
齐王冏命为记室不就。

李充字弘度除大著作郎于时典籍混乱充删除烦
重以类相从分作四部甚有条贯秘阁以为永制注
尚书及。“《周易》旨六篇释庄论上下二篇诗赋表颂等
杂文二百四十首行于世。”

褚陶字季雅弱不好弄少而聪慧清淡闲默以坟典
自娱。

曹毗字辅佐少好文籍善属词赋。

赵至，字景真，代郡人也，寓居洛阳缑氏令初到官，至
年十三，与母同观。母曰：“汝先世本非微贱，世乱流离，
遂为士伍耳，尔后能如此不？”至感母言，诣师受业。闻
父耕叱牛声，投书而泣。师怪问之，至曰：“我小，未能荣
养，使老父不免勤苦。”师甚异之。

《隐逸传》：“郭琦字公伟，少方直有雅量，博学，善五行，作
《天文志》《五行传》，注《穀梁》、京氏《易》百卷。”

《氾腾》字“无忌。”散家财五十万以施宗族，柴门灌园，琴
书自适。

孟陋字少孤少而贞立清操绝伦布衣蔬食以文籍
自娱博学多通长于三礼注。《论语》行于世。

郭荷，字承休。六世祖整，汉安顺之世，公府八辟，公车
五征，皆不就。自整及荷，世以经学致位。荷明究群籍，
特善《史书》，不应州郡之命。张祚遣使者以安车束帛
征为博士祭酒，使者迫而致之，及至，署太子友。荷上
疏乞还，祚许之，遣以安车蒲轮送还张掖东山。年八
十四卒，谥曰“元德先生。”

祈嘉字孔宾，少清贫。年二十馀，西至敦煌，依学官诵
书。贫无衣食，为书生都养以自给，遂博通经传，精究
大义。西游海渚，教授门生百馀人。张重华征为儒林
祭酒。性和裕，教授不倦。依《孝经》作《二九神经》。在朝卿
士、郡县守令彭和正等受业，独拜床下者二千馀人。
天锡谓为“先生”而不名之。竟以寿终。

戴逵字安道少博学好谈论善属文性不乐当世常
以琴书自娱。

《艺术传》：“佛图澄，天竺人也，本姓帛氏。少学道，妙通元

黄泓字始长父沈善天文秘术泓从父受业精妙逾
深兼博览经史。

索𬘘字叔彻敦煌人也。少游京师受业太学博综经
籍遂为通儒。

《列女传》：“王浑妻锺氏，字琰，颍川人，魏太傅繇曾孙也。
父徽，黄门郎。琰数岁能属文，及长，聪慧弘雅，博览记
籍，礼仪法度，为中表所则。”

刘聪妻刘氏，名娥，字丽华，伪太保殷女也。幼而聪慧，
昼营女工，夜诵书籍，傅母恒止之。娥敦习弥厉，每与
诸兄论经义，理趣超远，诸兄深以叹伏。

《段丰》妻慕容氏，德之女也。有才慧，善书史。

《扶南国传》：贡赋以金银珠香，亦有书记府库文字。
《殷仲文传》：仲文善属文，为当世所重。谢灵运尝云：“若
殷仲文读书半袁豹，则文才不减班固。”言其文多而
见书少也。

《载记》：“刘聪字元明，幼而聪悟好学，博士朱纪大奇之。
年十四，究通经史，兼综百家之言，孙吴兵法靡不诵
之。善属文，著述怀诗百馀篇，赋颂五十馀篇。”

刘曜字永明性拓落高亮与众不群读书志于广览
不精思章句善属文工草隶雄武过人铁厚一寸射
而洞之于时号为“神射”尤好兵书略皆暗诵。

石弘字大雅，勒之第二子也。幼有孝行，以恭谦自守。
受经于杜嘏，诵律于续咸。勒曰：“今世非承平，不可专
以文业教也。”于是使刘征、任播授以兵书，立为太子。
虚襟爱士，好为文咏，其所亲昵莫非儒素。

张宾字孟孙少好学博涉经史不为章句阔达有大
节常谓昆弟曰：“吾自言智算见识不后子房但不遇
高祖耳。”

慕容皝字元真尚经学善天文立东庠于旧宫以行
乡射之礼每月临观考试优劣皝雅好文籍勤于讲
授学徒甚盛至千馀人亲造太上章以代急就。又著
《典诫》十五篇以教胄子亲临东庠考试学生其经通
秀异者择充近侍。

慕容儁字宣英博观图书有文武略立小学于显贤
里以教胄子封其子泓为济北王冲为中山王䜩群
臣于蒲池酒酣赋诗因谈经史及周太子晋潸然流
涕儁雅好文籍自初即位至末年讲论不倦
韩恒字景山父默以学行显名恒少能属文师事同
郡张载载奇之曰：“王佐才也。”身长八尺一寸博览经
籍无所“不通。”

苻朗字元达，坚之从兄子也。性宏达，耽玩经籍，手不
释卷，每谈虚语，元不觉日之将夕，登涉山水，不知老
之将至。

苻丕字永叔，坚之长庶子也。少而聪慧好学，博综经
史，坚与言将略，嘉之。

吕光字世明不乐读书惟好鹰马。

《吕纂》，字永绪，光之庶长子也。少便弓马，好鹰犬。苻坚
时，入太学，不好读书，唯以交结公侯，声乐为务。
慕容德字元明，皝少子也。年未弱冠，身长八尺二寸，
姿貌雄伟，额有《日角偃月》重文，博观群书，性清慎，多
才艺。

《拾遗记》：曹曾，鲁人也。家财巨亿，学徒有贫者，皆给食。
天下名书，上古以来文篆讹落者，曾皆刊正，垂万馀
卷。及国难既夷，收天下遗书于曾家，连车继轨，输于
王府。诸弟子于门外立生祠，谓曰“曹师祠。”及世乱，家
家焚庐，曾虑先文湮没，乃积石为仓以藏书，故谓曹
氏为书仓。

《神仙传》：“封衡字君达，陇西人也。幼学道，通老庄，学大
言，凡图籍传记无不习诵。周游天下，有二侍者，一负
书笈，一携药笥，在人间仅二百馀年，后入元丘山不
见。”

孙博者河东人也。有清才能属文著书百馀篇
宫嵩有文才著书百馀卷。

《高士传》：“贽恂字季直，明礼《易》，遂治五经，博通百家之
言。又善属文，词论清美。渭滨弟子扶风马融、沛国桓
𬴊等，自远方至者十馀人。既通古今，而性复温敏，不
耻下问，故学者宗之。”

梁鸿字伯鸾遭世乱入霸陵山中以耕织为业咏诗
书弹琴以自娱著书十馀篇。

《十六国春秋·前凉录》：“索绥，字士艾，炖煌人。父戢，晋司
徒。绥家贫好学，举孝廉，为记室祭酒，母丧去官，又举
秀才，著《凉春秋》五十卷，又作《六夷颂》《符命传》十馀篇。
以著述之功，封平乐亭侯。”

《龙城录》：“晋哀帝著《丹青符经》五卷，《丹台录》三卷。”青符
子即神丘先生也，深阐至理，而近世有胡宗道，海上
方士，得其术。